<classify> Akizungumza baada ya kumalizika kwa mchezo huo juzi, Ibenge alisema kuwa wao hawatoibeza Mafunzo kwa kuwa wameifunga kwao mabao matatu bali wanachokitaka ni kuhakikisha mchezo wa marudiano wiki mbili zijazo wakiwa nyumbani wanashinda.Alisema kuwa ushindi wao kwa mafunzo haukuwa rahisi hasa ukiangalia na mazingira ya mabao walivyoyapata ambapo mawili yote waliyafunga kwa adhabu hivyo ndani ya dakika 90 za mchezo wa marudio linaweza kutokea lolote.Ushindi wetu haukuwa rahisi, tumepata mabao mawili yaliyotokana na adhabu hii inaonesha ni kwa kiasi gani wachezaji wa mafunzo walivyowazuri, kwa hivyo siwezi kuwabeza tutacheza kwa kujituma ili tupate ushindi, alisema.Hata hivyo, alisema kuwa timu ya Mafunzo sio mbaya kihivyo, bali inahitaji kufanyiwa marekebisho madogo madogo ili iweze kuwa bora zaidi.Alisema kuwa kitu kikubwa ambacho amekigundua kwa timu ya Mafunzo ni wachezaji wake kukosa pumzi, jambo ambalo linahitaji kufanyiwa marekebisho.Kwa upande wake Mshauri wa Ufundi wa timu ya Mafunzo, Hemed Morocco alisema kuwa wamepoteza mchezo na wanajipanga kuhakikisha mchezo wa marudiano wanafanaya vizuri.Alisema kuwa kipindi cha kwanza cha mchezo huo vijana wake hawakucheza vizuri kutokana na timu kutojua mchezo wake hali ambayo ilitoa mwanya kwa wapinzani wao kuwafunga mabao hayo matatu ambayo yote yalifungwa katika kipindi cha kwanza.Wachezaji wangu hasa kipindi cha pili wamecheza vizuri na wapinzani wetu wametufunga kwa uzoefu, lakini kipindi cha pili vijana walicheza vizuri ingawa hawakufanikiwa kupata bao, alisema.Hata hivyo alisema kuwa bado hawajakata tamaa na mchezo wao wa marudiano na matarajio yake makubwa ni kuona kuwa watafanya vizuri.  <topic>: michezo 